’Ati yepa macana yʉre ca-apiʉjaquẽna maca mʉjaare na ca-tʉjʉteero yʉre na ca-tʉjʉtee jʉgoriquere tʉgooñaña.
Ati yepa macana yʉre ca-apiʉjaquẽna mʉja ca-ãmata na mena macanare nare na ca-mairore bairona mʉja maiborãma mʉja quenare.
Mʉjaare yʉ ca-bejewʉ na mena ca-anibatanare.
To bairi ati yepa macana majuu mee mʉja ãa.
To bairi mʉjaare tʉjʉteema.
Tʉgooñaña mepʉ mʉjaare yʉ ca-ĩiejere.
Jicãʉ maca paa coteri majocʉ,
“Yʉ ʉpaʉ netoro ca-ãcʉ̃ yʉ ãa,”
ĩi majiquẽemi.
To bairi rooro yʉre cá-ána mʉja quenare to bairona rooro átigarãma.
Yʉ ca-buiorijere ca-apiʉjarã maca mʉja quenare apiʉjagarãma.
Yʉ yarã mʉja ãa.
To bairi yʉre ca-apiʉjaquẽna maca rooro mʉjaare átigarãma,
ati yepapʉ yʉre ca-jooricʉre ca-majiquẽna aniri.
’Ati yepapʉre nare yʉ ca-buioʉ ejaquẽpata bui pacooquetiborãma.
Yucʉacãre ca-bui pacoorã ãma,
yʉ ca-buiorijere ca-apigaquẽna aniri.
“Ca-bui pacooquẽna jã ãa,”
ĩi majiquẽema.
Yʉre ca-tʉjʉteerã yʉ Pacʉ quenare tʉjʉteema.
Jicãʉ maca apeĩ cʉ̃ cá-áti iñooquetajere capee caroare yʉ cá-áti iñoobapʉ.
Yʉ cá-áti iñooquẽpata ca-bui pacoorã aniquetiborãma.
Yʉ cá-áti iñooriquere ca-tʉjʉwã.
Tiere tʉjʉbana quena yʉre ca-tʉjʉteewã.
Yʉ Pacʉ quenare cʉ̃ ca-tʉjʉteewã.
Tirʉmʉpʉ macana na ca-ucaricarore bairona bai.
To bairi Dio ye queti ucarica pũuripʉ to ca-ĩirore bairona bai.
Oco bairo ĩi:
“Ñee wapa mano majuu yʉre ca-tʉjʉteewã.”
’Espíritu Santo,
cariape ca-ĩi buioʉ mʉjaare átinemoʉ atígʉmi.
Yʉ Pacʉ cʉ̃ ca-rotiro mena cʉ̃ yʉ joogʉ.
To bairi Espíritu Santo mʉja tʉpʉ acʉ́ cariape yʉ ca-aniere buiogʉmi.
Mʉja quena yʉ ca-aniere mʉja buiogarã aperãre.
Nemoopʉna yʉ mena mʉja ca-ani tʉgawʉ.
To bairi mʉja quena yʉ ca-aniere mʉja buiogarã aperã quenare.
’Yʉre mʉja ca-apiʉjarije wapa aperã rooro mʉjaare popiyeyegarãma ĩriquere mʉjaare yʉ buiowʉ meere.
Yʉ ca-buiorijere mʉja ca-majiritiquetiparore bairo ĩi,
to bairo mʉjaare yʉ ĩi buiowʉ.
Judío maja na ca-neñapo buenucuri wiiripʉ mʉja ca-ano mʉjaare ree buugarãma aperã.
Noo mʉjaare na ca-jĩa reeropʉ,
“Dio cʉ̃ booro jĩarã jã áa,”
ĩi tʉgooñagarãma.
Yʉ Pacʉre ca-majiquẽna aniri,
yʉ quenare ca-majiquẽna aniri to bairo mʉja átigarãma.
Tiere mʉjaare buio jʉgoyeyei yʉ áa.
To bairo ca-bairo tʉjʉrã,
“To bairona jãare ca-ĩi buiowĩ Jesú,”
mʉja ĩi tʉgooñagarã.
’Nemoopʉre mʉja mena ãcʉ̃ atiere mʉjaare yʉ ca-ĩi buioquẽpʉ.